《藏之和予虾蟆短调再作之因以策事》
宋代·洪刍

虾蟆何为者，痱磊盎于背。人言怀土虫，弃去俄复在。

昔有系青缯，酉阳志其怪。尝观三物图，副以蝍蛆带。

相持莫先动，含毒相屠脍。端欲兄龟龙，未肯弟孔翠。

俳语解人颐，子阳妄尊大。慎勿离窟穴，旁午元五辈。

东行犯日忌，束缚非其罪。倘有切玉刀，甘心脂鼎鼐。

平生不下箸，实惮背脊疥。何必食马肝，前修有明戒。

愿君勿嘲诮，微命其可贷。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。